32003R1746
L 250/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕO) № 1746/2003 НА ЕВРОПЕЙСКАТА ЦЕНТРАЛНА БАНКА
от 18 септември 2003 година
за изменение на Регламент (ЕО) № 2423/2001 (ЕЦБ/2001/13) относно консолидирания баланс на сектор „Парично-финансови институции“
(ЕЦБ/2003/10)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 5, параграф 1 и член 6, параграф 4 от него,
като има предвид, че:
(1)
Регламент (ЕО) № 2423/2001 на Европейската централна банка от 22 ноември 2001 г. (ЕЦБ/2001/13) относно консолидирания баланс на сектор „Парично-финансови институции“ (2) изисква от парично-финансовите институции (ПФИ) да отчитат на тримесечие статистически данни с разбивка по страни и валути. Понастоящем обаче по регламента такива данни се изискват само за държави, които са били членки на Европейския съюз (ЕС) към датата на неговото приемане. Поради това същият трябва да бъде изменен, така че изискванията за отчетност да се прилагат и към данни от страните, които ще се присъединят към ЕС на 1 май 2004 г.
(2)
Понастоящем повечето данни за горепосочените страни едва ли са от особено значение. Ползата от отделното идентифициране на данни, които не са от особено значение, вероятно би била по-малка от разходите, свързани със събирането им. В съответствие с вече съществуващата гъвкавост, разрешена с Регламент (ЕО) № 2423/2001 (ЕЦБ/2001/13) при изчисляването на тримесечните данни, когато от данните, събрани на по-високо ниво на агрегиране, може да се види, че е малко вероятно данните, за които става въпрос, да са от значение, принципът на гъвкавост да бъде приложен и по отношение на отчетността на новите данни. За целта националните централни банки редовно преценяват дали данните са важни, или не.
(3)
Необходими са допълнителни изменения на Регламент (ЕО) № 2423/2001 (ЕЦБ/2001/13) поради кодифицирането на Регламент (ЕО) № 2818/98 на Европейската централна банка от 1 декември 1998 г. за прилагане на минимални резерви (ЕЦБ/1998/15) (3).
ПРИЕ НАСТОЯЩИЯ РЕГЛАМЕНТ:
Член 1
Регламент ЕЦБ/2001/13 се изменя, както следва:
1.
В член 4 към параграф 2 се добавя следното изречение:
„По отношение на приложение I, част 1, раздел IV, параграфи 6а и 7а всяка НЦБ преценява дали данните относно клетките, обозначени със знак „#“ в таблици 3 и 4 от приложение I, част 2 са несъществени и уведомява отчетните единици, когато не изисква отчетност по тях.“
2.
Член 5, параграф 2 се заличава.
3.
Приложения I и V се изменят в съответствие с приложението към настоящия регламент.
4.
Приложение II се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1, параграфи 1 и 3 се прилагат от 1 май 2004 г. Член 1, параграфи 2 и 4 се прилагат от 10 март 2004 г.
Съставено във Франкфурт на Майн на 18 септември 2003 година.